ΓΡΑΠΤΗ ΕΡΩΤΗΣΗ E-3553/98

υποβολή: Heidi Hautala (V) προς την Επιτροπή

(1 Δεκεμβρίου 1998)

Θέμα: Παρακολούθηση των μεταδοτικών ασθενειών

Το Συμβούλιο και το Ευρωπαϊκό Κοινοβούλιο έχουν εκδώσει την απόφαση αριθ. 2119/98/ΕΚ(1) σχετικά με την επιδημιολογική παρακολούθηση και έλεγχο των μεταδοτικών ασθενειών στην Κοινότητα. Η απόφαση αυτή είναι προϊόν μιας προσπάθειας μακράς διαρκείας κατά την οποία με προερχομένους από την Επιτροπή και από τα κράτη μέλη πόρους αξιολογήθηκαν οι προτεραιότητες και δημιουργήθηκαν οι προϋποθέσεις για την διασφάλιση της λειτουργίας του κατάλληλου γιάυτό δικτύου. Μέρος της προσπάθειας αυτής έχει καταβληθεί στο πλαίσιο του Ευρωπαϊκού Προγράμματος Παρέμβασης Επιδημιολογίας και Κατάρτισης (ΕPIET) το οποίο αποβλέπει στην εκπαίδευση ενός δικτύου ειδικευμένων επιδημιολόγων στα κράτη μέλη οι οποίοι θα χρησιμοποιούν τυποποιημένες μεθόδους έρευνας και θα έχουν κοινούς στόχους.

Το εν λόγω δίκτυο, αντικείμενο της απόφασης αριθ. 2119/98/ΕΚ, θα είναι σε θέση να εξυπηρετεί ικανοποιητικά την Κοινότητα και τα κράτη μέλη αυτής μόνο εάν τα παραχθέντα από αυτό δεδομένα είναι αξιόπιστα και ερμηνεύονται σωστά. Η εκπλήρωση των προϋποθέσεων αυτών είναι πρωταρχικής σημασίας ιδίως για την λειτουργία, π.χ., του "συστήματος έγκαιρου συναγερμού και αντίδρασης". Το Ευρωπαϊκό Πρόγραμμα Παρέμβασης Επιδημιολογίας και Κατάρτισης θα αποτελεί και στο μέλλον αναπόσπαστο τμήμα του προαναφερθέντος δικτύου, δεδομένου ότι με τη βοήθειά του θα διασφαλίζεται η διατήρηση της λειτουργικής ικανότητας και το επίπεδο των τεχνικών γνώσεων και, μέσω αυτών, της αξιοπιστίας και της λειτουργικής ετοιμότητας του δικτύου.

Πώς προτίθεται να υλοποιήσει η Επιτροπή την απόφαση αριθ. 2119/98/ΕΚ του Συμβουλίου και του Ευρωπαϊκού Κοινοβουλίου; Πώς προτίθεται να αξιοποιήσει αποτελεσματικότερα η Επιτροπή τα ήδη υφιστάμενα σχέδια και δίκτυα παρακολούθησης και ελέγχου; Πώς προτίθεται να διασφαλίσει η Επιτροπή την συνέχιση της λειτουργίας του δικτύου παρακολούθησης και τη χρηματοδότηση του Ευρωπαϊκού Προγράμματος Παρέμβασης Επιδημιολογίας και Κατάρτισης;

Απάντηση του κ. Flynn εξ ονόματος της Επιτροπής

(15 Ιανουαρίου 1999)

Η απόφαση 2119/98/ΕΚ του Κοινοβουλίου και του Συμβουλίου της 24ης Σεπτεμβρίου 1998, με την οποία ιδρύεται δίκτυο για την επιδημιολογική εποπτεία και έλεγχο των μεταδοτικών ασθενειών στην Κοινότητα άρχισε να ισχύει στις 3 Ιανουαρίου 1999. Αυτή η απόφαση ορίζει τις συνθήκες υλοποίησης. Η επιτροπή δικτύου, η οποία παίζει ρόλο κλειδί σε αυτή την υλοποίηση, θα έχει την πρώτη της επίσημη συνάντηση στις 18 Ιανουαρίου 1999. Τα κριτήρια για την επιλογή των ασθενειών, για τους ορισμούς των περιπτώσεων, για τη φύση και τις κατηγορίες των πληροφοριών προς συλλογή καθώς και κατευθυντήριες γραμμές για την εφαρμογή της απόφασης θα καθοριστούν από την Ευρωπαϊκή Επιτροπή αφού συμβουλευθεί την εν λόγω επιτροπή. Οι δραστηριότητες του δικτύου θα υλοποιηθούν κυρίως μέσω ινστιτούτων και υπηρεσιών οι οποίες θα ορισθούν από τα κράτη μέλη σύμφωνα με τις διατάξεις της απόφασης.

Η απόφαση επίσης καλεί την Ευρωπαϊκή Επιτροπή να διερευνήσει τους τρόπους με τους οποίους τέτοιου είδους δεδομένα μπορούν να γίνουν συγκρίσιμα και συμβατά, να καθορίσει μεθόδους εποπτείας και να αναπτύξει κατάλληλα τεχνικά μέσα και διαδικασίες μέσω των οποίων θα είναι εφικτή η έγκαιρη και αποτελεσματική ανάλυση των δεδομένων έτσι ώστε να προστατεύεται η δημόσια υγεία.

Η Ευρωπαϊκή Επιτροπή γνωρίζει καλά ότι τα υπάρχοντα συστήματα εποπτείας, τα οποία έχει υποστηρίξει με χρηματοδότηση στο πλαίσιο του προγράμματος για το επίκτητο σύνδρομο ανοσιολογικής ανεπάρκειας (AIDS) και μεταδοτικών ασθενειών και του ευρωπαϊκού προγράμματος για την παρεμβατική επιδημιολογία και την κατάρτιση(EPIET) και τα οποία αντιστοιχούν στις προτεραιότητες που υποστηρίζονται από την επιτροπή, μπορούν να αποτελέσουν βασική συνιστώσα στα πρώτα στάδια της δημιουργίας του δικτύου. Η Ευρωπαϊκή Επιτροπή θα εξακολουθήσει να υποστηρίζει αυτού του είδους τις πρωτοβουλίες που της υποβάλλονται σύμφωνα με τις διατάξεις του προγράμματος EPIET έως τη λήξη του το έτος 2000.

Η απόφαση δεν προβλέπει καμία ημερομηνία λήξης εφαρμογής και το δίκτυο δεν είναι συνδεδεμένο με κανένα ειδικό προϋπολογισμό στο κοινοτικό επίπεδο. Τα έξοδα λειτουργίας σε επίπεδο κρατών μελών πρέπει να αναληφθούν από τους εθνικούς προϋπολογισμούς, ενώ τα έξοδα ανάπτυξης, η χρονική διάρκεια λειτουργίας του δικτύου καθώς και οι επιδημιολογικές αναλύσεις σε κοινοτικό επίπεδο θα εξαρτώνται από τους ετήσιους προϋπολογισμούς που εγκρίνονται από το Συμβούλιο και το Κοινοβούλιο για αυτές τις δραστηριότητες.

Το πρόγραμμα EPIET, όπως όλα τα υπόλοιπα υπάρχοντα και μελλοντικά προγράμματα στο χώρο του δικτύου και των μεταδοτικών ασθενειών, υπόκειται λοιπόν στους ίδιους περιορισμούς και καμία εγγύηση μακροπρόθεσμης χρηματοδότησης δεν μπορεί να δοθεί επί του παρόντος.

(1) ΕΕ L 268 της 3.10.1998, σελ. 1.